**EVENIMENTUL ZILEI 2019**

**POLITICĂ**

***Eugen Teodorovici, apel după catastrofa de la prezidențiale. „Calm și rațiune!”***

[L](https://evz.ro/author/lucian-ionescu) I 25 noiembrie 2019, 19:30

Eugen Teodorovici, fostul ministru al Finanţelor, a postat, luni, pe pagina sa de socializare, un mesaj, după înfrângerea dezastruoasă a Vioricăi Dăncilă la alegerile prezidenţiale, că identitatea PSD este sigură şi bine definită, deoarece „peste 3 milioane de cetățeni români ne obligă pe noi toți”

„Calm și rațiune! Numărul de voturi obținut de [PSD](https://evz.ro/tag/psd) în turul 2 este aproape similar cu numărul de voturi obținut în decembrie 2016. Identitatea noastră politică este sigură și bine definită. Profilul nostru electoral este și el bine definit și este ceva mai echilibrat decât al votanților adversarilor noștri.

Votul de susținere al celor peste 3 milioane de cetățeni români ne obligă pe noi toți, de la conducerea PSD de la nivel central și local, primari, președinți de Consilii Județene, până la membrii și susținătorii acestui partid.

Totuși, votul de susținere a pierdut în fața votului de blam al unui număr mult mai mare de cetățeni români, ce s-a tradus în realegerea unui președinte anti-PSD și atât – fără trecut și fără planuri de viitor.

Ce înseamnă asta, dragi colegi pesediști, dincolo de “oportunitatea” pe care unii o văd deja în a-și arăta mușchii sau colții? Sau de “ocazia” de a se furișa pe ușa din dos sau de a fura startul în relansarea așa-zisului război pe care, iată, președintele Iohannis și PNL-ul deja ne invită să-l continuăm!

Care război? Cu ce miză?

Ei au luptat fără arme, doar sub stindardul anti-PSD și iată că a funcționat!!! Noi, deși am avut muniție și arme – toate măsurile economice și sociale luate de guvernele PSD, se pare că nu am avut ceva. Ne-a lipsit ceva. Și nu puteți spune că a lipsit voința sau că nu a fost implicare și mobilizare maximă din partea candidatului nostru sau din partea structurilor noastre de la nivel central și din toată țara! Cred că niciunul dintre cei aflați la conducerea PSD, niciunul dintre președinții organizațiilor județene și locale sau dintre primarii și președinții de Consilii Județene nu poate fi acuzat de neimplicare sau de sabotaj!

De aceea, mesajul meu către toți liderii PSD, către toți cei care vreți să vedem ce ne-a lipsit ca să-i convingem pe cetățenii acestei țări, este să nu începem tot cu stindardul anti-PSD, ci cu unul intern, mult mai valoros – pro-PSD!

Este primul pas important pentru ceea ce va urma – să rămânem uniți și puternici pentru a nu lăsa să se piardă lucrurile bune pe care PSD a reușit să le înfăptuiască pentru români.

PSD are obiective mult prea importante în viitor pentru a-și permite ezitări și lamentări!

Avem toate condițiile să câștigăm alegerile locale și parlamentare de la anul, indiferent că vor fi organizate separat sau împreună. Trebuie doar să dovedim calm și rațiune. Nu e rău să discutăm despre viitor, ba chiar este obligatoriu să facem acest lucru! Doar să nu lăsăm ambițiile și interesele personale să ne întunece rațiunea!”, a scris Eugen [Teodorovici](https://evz.ro/tag/teodorovici) pe Facebook.

***A fost ultima zi la șefia Comisiei Europene a lui Jean Claude Juncker: ce ușurare pentru Europa civilizată!***

T H 3 noiembrie 2019, 08:39

Pe 1 noiembrie 2019 a fost ultima zi de mandat rușinos la conducerea Comisiei Europene (CE) a luxemburghezului Jean-Claude Juncker, un personaj grotesc-controversat, ajuns președinte la vârful Uniunii Europene pe comploturi de culise, după ce fusese demis în țara sa pentru implicare într-un Stat Paralel cu servicii secrete și cartografiere a adversarilor politici.

Era timpul ca „echipa” lui Juncker să plece și Europa să respire. Dacă se va târî ca șerpii, dacă va sări ca broasca, dacă va țopăi ca Ludovic Orban la palatul Cotroceni și dacă va pluti ca finanțările Soros în mareea de „societate civilă” de la Bruxelles, nici atunci Juncker nu va afla ce dezastru lasă administrația sa ca moștenire: pivnița de vinuri de la subsolul Comisiei Europene este martor mut.

Faptul că unei administrații neo-marxiste

.. precum cea condusă de Jean Claude Juncker, i-a fost încredințat un proiect cu fonduri imense numit Uniunea Europeană, cu toate că ar fi putut conduce cu greu o gară la Găești, ține desigur de mecanismul intim al „democrației” pan-europene, un mecanism blocat și lăsat fără o minimă filtrare a mediocrităților, adus în această stare după anul 2000, prin neo-liberalism și prin „filantropii” care îl finanțează. Jean Claude Juncker, căruia i-au stat alături pitici politici precum Frans Timmermans (Olanda) sau Federica Mogherini (Italia), a divizat UE în „Est” și „Vest”, a predat fondurile și conducerea UE unui grup de potentați globaliști, a ajutat sute de companii multinaționale să evite „legal” taxe pe teritoriul UE, a vegheat la „formarea” unei serii de roboței „multilateraliști” (a se citi globaliști) cu pretenții de lideri- al cărei demn reprezentant este și Klaus Iohannis în România, a sprijinit public Sisteme paralele crescute în acele state- membru UE considerate „neascultătoare”, a „combătut” recrudescența terorismului în Europa doar cu lozinci și cu supeuri, a provocat Brexitul britanic, a încurajat migrația ilegală dinspre state cu islamism radical ale Africii spre Europa, a uns un Procuror European (nota bene, Laura Kovesi) prin simple „negocieri politice”, a promovat băgătorii în seamă, judecătorii care slugăresc politic, voyeurismul politic și intriga de culise, a instituționalizat abuzul contra României prin Rapoarte MCV primitive dar a evitat cu umilință condamnarea regimului despotic Emmanuel Macron și represiunea sângeroasă a „vestelor galbene” din Franța. Pe mandatul lui Juncker, UE a fost ca o navă cu un singur marinar (Comisia Europeană), în timp ce națiunile au fost trimise să stea cocoțate pe ancoră, să nu murdărească puntea. Eventual, pe salarii uriașe, cea mai importantă funcție a comisarilor CE a fost să înlocuiască pilotul automat al navei, dacă se îmbăta.

Reamintim azi doar una

… dintre „performanțele” Comisiei Europene, cu referire directă la faptul că Jean Claude Juncker și accesele de dictatură pe care le-a promovat Comisia sa au fost la originea Brexit-ului britanic, cu un mesaj transmis în clar de la Bruxelles: Uniunea Europeană este o închisoare din care nu poți să evadezi decât dacă slăbești suficient ca să ieși printre gratii. Antipatia cruntă dintre ex-premierul britanic David Cameron și Jean Juncker, dar și despotismul unor instituții „neo-liberale” ale UE (inclusiv curțile de magistrați CEDO și CJUE care nu au nicio problemă cu faptul că- pe principii de „multiculturalism”, un judecător „numit” poate să răstoarne voința unei majorități „alese”), au fost elementele care au catalizat grăbirea Referendumului pentru ieșirea Regatului britanic din UE.

***Victor Ponta îl atacă dur pe Dan Barna. „Tu poți măcar să taci din gură”***

M T, P C 26 iulie 2019, 20:41

Președintele Pro România, Victor Ponta, îl atacă dur pe prezidențiabilul USR-PLUS, Dan Barna, pe care îl acuză că se crede „virgin politic”. Reacția survine declarațiilor făcute de Barna la adresa președintelui Klaus Iohannis.

Fostul premier, Victor [Ponta](https://evz.ro/tag/ponta), președintele ProRomânia, îl [atac](https://evz.ro/tag/atac)ă dur pe Dan [Barna](https://evz.ro/tag/barna), președintele USR, candidat al Alianței 2020 USR-PLUS la alegerile prezidențiale. „M-am săturat să văd că „schimbarea” este adusă de unii mai ipocriți , mai mincinoși și mai incompetenți decât “vechii” pe care trebuie să îi schimbe ei!”, a reacționat Victor Ponta.

„Vreau să înțeleg – dacă vine o “virgină” și se asocieaza cu o “matroană” bătrână și trecută prin “patul politic” cu toți șefii din ultimii 12 ani, mai aduce câteva virgine și câteva “fete cu experiență” dedulcite la bani publici = rezultatul este o casă de toleranță sau o mănăstire de maici?!?!

Scuzați duritatea comparației – dar recunosc că m-am săturat să văd că “schimbarea” este adusă de unii mai ipocriți, mai mincinoși și mai incompetenți decât “vechii” pe care trebuie să îi schimbe ei!

Înțeleg că Barna e “virgin politic” – deși a fost în 2016 secretar de stat în Guvern / și înainte a făcut câteva sute de mii de euro – bani de buzunar – cu Ministerele din Guvernul meu / dar să zicem că astea nu se pun – păcate ale tinereții!

Dar asociatul lui principal este una dintre cele mai eficiente “fete de oraș” din politică noastră : Dacian Cioloș ! Și-a început viață politică “în pat” cu Tăriceanu în Guvernul acestuia ( acel Tăriceanu pe care îl tot înjurați voi de câțiva ani) / pe urmă a avut o legătură bigamă cu Băsescu și Sarkozy – că să îl pună Comisar European al Franței din partea României / în 2014 era să îl găsesc și la mine “în pat” dacă acceptăm să îl numesc pentru un nou mandat – ghinion / în 2015 l-a “agățat” Klaus [Iohannis](https://evz.ro/tag/iohannis) ( pe care îl contracandidați voi acum) și l-a propus Prim Ministru / însă pentru voturi a acceptat toate “perversiunile” lui Dragnea și PSD până în Decembrie 2016 ( și le acceptă în continuare dacă îl puneau iar Premier) / în 2018 , urat și abandonat, l-a preluat tânărul Macron și l-a “plasat” la voi la USR să îl faceți europarlamentar ( că avea nevoie de el Franța la jocurile pe sub masă de la Bruxelles)!

Dragă Dan – domnule Barna – stimate candidat la Prezidențiale! Tu îl vezi așa “virgin” pe Cioloș??? Ești orb sau ești mai mincinos decât toți “vechii”??? Pe Pâslaru care făcea afaceri cu CJ Teleorman îl vezi virgin??? Pe Preda care îl slugarea pe Băsescu, pe urmă pe Udrea și a ajuns valetul lui Macovei??? Sau pe tânărul deputat USR – fost avocat al lui Mazăre??? Pe toată liotă de învârtiți și lipitori care vor și ei la Putere (după ce au dovedit în 2016 că până și Guvernul “Dancila” poate să fie considerat mai bun decât ei)???

Am multe motive (subiective și obiective) de a nu-l vota vreodată pe Klaus Iohannis!!! Dar tu poți măcar să taci din gură – decât să dovedești prin ce spui că poți să fii chiar mai rău decât el?

Îmi doresc oameni noi în politică – dar să nu fie mai răi decât cei vechi! Ai înțeles?”, a scris pe pagina sa de Facebook, Victor Ponta.

Dan Barna afirmase în cadrul unei conferințe de presă că actualul șef al statului, Klaus Iohannis, este reprezentatul clasei politice care vreme de 30 de ani a funcționat fără a avea legături cu oamenii, motiv pentru care patru milioane de români au plecat din țară.

***Ultimatum pentru Marea Britanie. „Oboseala Brexitului a ajuns la extenuare”***

[L I](https://evz.ro/author/lucian-ionescu) 8 iulie 2019, 21:19

Ultimatum pentru Marea Britanie. Brexit

După amânarea de două ori deja a datei Brexitului, ministrul britanic responsabil de acest dosar, Stephen Barclay, a afirmat, luni, că [Marea Britanie](https://evz.ro/tag/marea-britanie) „trebuie să părăsească” Uniunea Europeană în 31 octombrie.

„Noi am spus întotdeauna clar şi Boris Johnson (principalul favorit pentru postul de prim-ministru în locul Theresei May) a spus-o foarte clar: Regatul Unit trebuie să plece la 31 octombrie”, a declarat ministrul responsabil de [Brexit](https://evz.ro/tag/brexit), Stephen Barclay  
„Cele 27 de ţări din UE au spus, de altfel, de asemenea, că o nouă amânare fără obiectiv nu este de dorit nici pentru Uniunea Europeană”, a adăugat el, evocând “oboseala Brexitului”, extenuare legată de acest dosar care afectează viaţa politică britanică după referendumul din iunie 2016 când 52% dintre britanici au votat pentru părăsirea UE.

Cei doi pretendenţi la succesiunea Theresei May, Boris Johnson şi Jeremy Hunt, asigură că vor încheia un acord cu Bruxellesul după respingerea în trei rânduri de către deputaţii britanici a celui negociat în noiembrie de Theresa May.

Cu toate acestea, niciunul dintre ei nu exclude o ieşire fără acord, iar Boris Johnson, favorit în sondaje, vrea ca separarea să fie pronunţată la sfârşitul lunii octombrie, cu acord sau fără.

„Este în interesul celor două părţi să evite un ‘no deal'”, a declarat Barclay, susţinător al lui Boris Johnson.

 „De exemplu, potrivit analizelor noastre, impactul unui ‘no deal’ ar fi mai important pentru Irlanda decât pentru Regatul Unit”, a spus el.

Stephen Barclay a declarat că se va întâlni cu negociatorul şef al UE, Michel Barnier, marţi.

„În mod clar, alegerea în posturile de conducere din UE schimbă dinamica, dar mai multe personalităţi-cheie vor rămâne în posturile lor în lunile următoare”, a declarat ministrul.

Numele succesorului Theresei May va fi cunoscut la 23 iulie, potrivit agerpres.ro

***Lukaşenko este dispus să aibă relații mai bune cu Occidentul, în ciuda „isteriei” Rusiei***

I D 5 martie 2019, 19:33

Președintele Belarus, Aleksandr Lukaşenko a declarat că va încerca să dezvolte relații mai bune cu Occidentul, chiar dacă acestă inițiativă nu va fi pe placul Rusiei. Lukaşenko a făcut acestă declarație la o zi după ce a ridicat interdicția în ce privește numărul maxim de diplomați americani care pot fi acreditați la Minsk, informează Reuters.

Belarusul încearcă să-şi amelioreze legăturile cu Vestul după un număr de dispute cu Moscova, care a anunţat eliminarea unor subvenţii care au păstrat multă vreme ţara de 9,5 milioane de oameni pe orbita Rusiei.

Comentariile lui Lukaşenko sugerează că nu a reuşit să depăşească neînţelegerile cu liderul rus Vladimir Putin după mai multe întâlniri, inclusiv asupra unei schimbări a sistemului de taxe rus despre care Belarusul spune că îi va produce pierderi la buget de 400 de milioane de dolari în acest an.

Vorbind despre NATO şi [UE](https://evz.ro/tag/ue) la o reuniune guvernamentală, Lukaşenko a spus: „Ar trebui să vorbim cu ei, nu ar trebui să ne uităm la ei ca la nişte duşmani."

„La modul ideal, direcţiile vestică şi estică ale politicii externe a Belarusului ar trebui să fie în echilibru", a mai afirmat el, citat de agenţia de stat BelTA, informează [agerpres.ro](https://www.agerpres.ro/politic-ex/2019/03/05/liderul-din-belarus-vrea-relatii-mai-bune-cu-occidentul-in-pofida-isteriilor-rusiei--269297)

Cooperarea Belarusului cu Vestul "provoacă un fel de reacţie alergică şi uneori isterii din partea principalului nostru partener, Federaţia Rusă. Întrebarea este, de ce sunt isterici?", a continuat Lukaşenko.

El se află la putere de 25 de ani, fiind unul dintre cei mai longevivi foşti lideri sovietici. În timpul regimului său, Belarusul a fost în general aliniat mai strâns cu Moscova decât orice fost stat sovietic, dar lipsa sa de toleranţă pentru disidenţi l-a transformat în mare parte într-un paria pentru [Occident](https://evz.ro/tag/occident).

Totuşi, el a dat semne tot mai clare că încearcă o dezgheţare a relaţiilor cu SUA şi Uniunea Europeană din 2014, când Belarusul nu a recunoscut anexarea peninsulei Crimeea de către [Rusia](https://evz.ro/tag/rusia) de la Ucraina vecină.

SUA şi UE au impus sancţiuni Belarusului din cauza modului în care şi-a tratat oponenţii politici, care însă au fost ridicate în mare parte în 2016 după eliberarea deţinuţilor politici şi alte reforme.

Luni, Belarusul a ridicat o restricţie care limita la cinci numărul diplomaţilor americani ce aveau permisiunea de a fi acreditaţi, limitare aflată în vigoare din 2008. Ministerul Afacerilor Externe din [Belarus](https://evz.ro/tag/belarus) a anunţat că speră că decizia „va contribui la normalizarea pe mai departe a relaţiilor dintre Belarus şi SUA".

Lukaşenko a spus că oficialii ruşi au stabilit uneori condiţii inacceptabile pentru Belarus, precum adoptarea monedei ruse sau chiar unificarea cu Rusia.

Rusia a păstrat Belarusul pe orbita sa politică cu subvenţii şi împrumuturi, dar Moscova intenţionează să renunţe treptat la acestea pentru a uşura povara asupra propriei economii, lovită de sancţiuni occidentale.

Rusia, Belarus şi Kazahstan au un aranjament duty-free în conformitate cu care Moscova trimite ţiţei şi produse petroliere la Minsk fără tarife de export, iar Belarusul exportă apoi o parte din aceste produse, încasând diferenţa de preţ. Totuşi, de la 1 ianuarie Rusia şi-a amendat codul fiscal pentru a pune capăt acestor subvenţii, notează Reteurs.

**CULTURĂ**

NASA a descoperit o „misterioasă gaură gigantică” în apropierea Antarcticii. Foto în articol

[A H](https://evz.ro/author/antonia-hendrik) 10 decembrie 2019, 15:46

Oamenii de știință de la NASA au fost uimiți când o gaură uriașă a reapărut în apropierea Antarcticii.

[Gaura](https://evz.ro/tag/gaura) este denumit ”polynya” sau “Polynya din Marea Weddell”. Aceasta este zona unde  anomalia apărea în fiecare iarnă între 1974 și 1976, înainte de a dispărea în gheață, crezându-se pentru totdeauna. Dar oamenii de știință de la [NASA](https://evz.ro/tag/nasa) au fost uimiți când au constatat că acea gaura uriaşă a reapărut.

Există o gaură misterioasă uriașă în Antarctica iar oamenii de știință nu știu cum a ajuns acolo. În 2016, sateliții NASA au descoperit o mică deschidere în gheaţă şi de atunci a crescut considerabil iar acum este suficient de mare pentru a găzdui statul Maryland.

Reapariția acestei găuri este un mister pentru oamenii de știință

Un expert a spus că a fost ca și cum cineva ar fi făcut o gaură în gheață, dar rămân multe întrebări fiind considerată deocamdată o enigmă pentru cercetători.

Potrivit fizicianului Kent Moore, un astfel de crater a fost descoperit în 1974 în Marea Weddell din apropierea Antarcticii. Aceasta a dispărut pentru aproximativ 40 de ani şi a reapărut într-un mod misterios.  În 2016, craterul a rămas deschis pentru câteva săptămâni după care iar a dispărut  şi a reapărut în octombrie anul acesta. Moore susţine că specialiştii nu sunt încă siguri din ce cauză a apărut gaura, însă susţine că este ”prematur să afirmăm că este un efect al schimbărilor climatice“, notează [express.](https://www.express.co.uk/news/science/1214327/antarctica-news-nasa-giant-hole-ice-weddelll-polynya-south-pole-spt)

***Frankenstein în laborator: Chinezii au creat porcii – maimuță pentru transplantul de organe la om***

R P 11 decembrie 2019, 04:50

Oamenii de știință din China au produs porci cu anumite organe având celule de macac. Scopul: crearea de organe umane în corpuri animale pentru transplant.

Potrivit revistei New Scientist și unui studiu publicat luna trecută în revista Protein & Cell, geneticienii chinezi au utilizat pentru această experiență fecundarea in vitro, care le-a permis să creeze porci-macaci. Aceștia au murit după câteva săptămâni.

„Este vorba despre primele himere maimuță-porc născute la termen”, a declarat Tang Hai, unul dintre participanții la experimente.

Tang Hai și colegii săi au modificat genetic celulele de maimuțe cynomolgus în cultură pentru a produce o proteină fluorescentă numită GFP.

Apoi au obținut celule sușe embrionare din celulele modificate pe care le-au injectat în embrioni de porc la cinci zile după fecundarea in vitro.

În 2017, echipa de cercetători condusă de Juan Carlos Izpisua Belmonte de la Salk Institute din California, a creat himere porcine umane, însă doar una din 100.000 de celule era umană și, din motive etice, embrionii nu se puteau dezvolta decât timp de o lună – cercetătorii temându-se mai ales că creșierul himerelor ar putea fi parțial uman.

De aceea, Tang Hai și echipa lui au folosit celule de maimuțe în loc de celule umane. Însă proporția de celule de maimuțe rămâne în continuare foarte mică.

„Ținând cont de eficiența himerică extrem de redusă și de moartea tuturor animalelor, găsesc că (experimentul) este destul de descurajant”, a declarat Paul Knoepfler, biolog specialist în celule sușe la Universitatea Davis din California.

***TOP 10 cele mai ascultate cântece de Crăciun. Locul 1 nu este „detronat” nici anul acesta***

A A 26 decembrie 2019, 05:50

Top 10 cântece de Crăciun în 2019. Acestea sunt cele mai ascultate melodii pe care oamenii le preferă în perioada sărbătorilor de iarnă.

Atmosfera creată în pragul sărbătorilor de iarnă e foarte specială pentru cei mai mulți dintre noi, iar acest lucru se datorează, cu siguranță, și colindelor sau pieselor de Crăciun pe care le ascultăm în fiecare an.

Dar care sunt cele mai populare melodii de Crăciun? Experții au făcut un top al celor mai ascultate piese ale tuturor timpurilor.

Dr Joe Bennett, de la Berklee College of Music, a făcut o analiză pe acest subiect, folosindu-se de muzica de pe Spotify, și a alăcuit un top.

Iată care sunt mai populare melodii de Crăciun ale tuturor timpurilor:

1. All I Want for Christmas Is You – Mariah Carey

2. Last Christmas – Wham!

3. Fairytale of New York – The Pogues featuring Kirsty MacColl

4. Merry Christmas Everyone – Shakin’ Stevens

5. It’s the Most Wonderful Time of the Year – Andy Williams

6. Chris Rea – Driving Home For Christmas

7. Band Aid – Do They Know It’s Christmas?

8. Greg Lake – I Believe In Father Christmas

9. Johnny Mathis – When A Child Is Born

10. Boney M – Mary’s Boy Child (Oh My Lord)

***Fenomen astronomic spectaculos, în a doua zi de Crăciun***

M I 25 decembrie 2019, 19:05

O eclipsă de soare va avea loc în România, în a doua zi de Crăciun.

O eclipsă de [soare](https://evz.ro/tag/soare) se va produce în România, pe 26 decembrie, în a doua zi de Crăciun. Este vorba despre o eclipsă inelară care nu va fi văzută din România. [Eclipsa](https://evz.ro/tag/eclipsa) va începe în Orientul Mijlociu, unde va putea fi urmărită, ea fiind văzută cel mai bine din Emiratele Arabe Unite, Sultanatul Oman și Qatar, potrivit [stirimondene.fanatik.ro](https://stirimondene.fanatik.ro/)

Ulterior, eclipsa se va deplasa către Oceanul Indian, India, Sri Lanka, putând fi apoi văzută din Malaezia și Singapore.

Eclipsa se va termina în Oceanul Pacific, în insula Guam, fenomenul durând aproximativ 3 minute și 40 de secunde. Faza maximă se va înregistra în Marea Chinei de Est.

Eclipsa inelară, apariție rară

Eclipsa are loc când luna se interpune între Soare și Pământ în aceeași linie, acoperind câteva minute soarele. Atunci când Soarele și Luna sunt aliniate ca Pământul, iar diametrul aparent al Lunii este mai mic decât al Soarelui, se produce eclipsa inelară. Atunci când are loc eclipsa inelară, se poate observa doar marginea astrului, având forma unui inel strălucitor care înconjoară luna. Eclipsele inelare sunt printre cele mai rare fenomene stronomice.

Următoarea eclipsă inelară va avea loc pe 21 iunie 2020 și va putea fi văzută și din România.

Următoarele eclipse inelare se vor produce pe 24 octombrie 2023, pe 2 octombrie 2024, 17 februarie 2026, 26 ianuarie 2028 și 1 iunie 2030.

***Irina Codreanu, Dragoş Morărescu – iluzorii „stăpâni ai unui petic de hârtie”***

D L 20 decembrie 2019, 09:40

Ciclul „Familii de artişti” continuă la Galeria Romană cu expoziţia dedicată Irinei Codreanu şi lui Dragoş Morărescu, mătușă și nepot. Două lumi fascinante, irepetabile

Prima impresie a celui care intră în spațiul expoziției de la Galeria Romană, dacă face abstracție de titlul acesteia, este aceea că acolo expun mai mulți artiști. Puțin Picasso, puțin Matisse, poate și Andreescu…

Portrete, nuduri, clădiri impresionante, unele dintre ele parcă dansează, parcă râd; se bucură că au fost alese să devină personaje într-un tablou. Saltimbanci, magi, femei misterioase, peisaje, flori. Fiecare lucrare pictată într-un alt stil, ca și cum de fiecare dată pictorul își dorea să înceapă povestea lumii altfel. Peste toate acestea, însă, te izbește culoarea. Indiferent că a abordat „alambicarea” lui Picasso sau a trasat curbe a la Matisse, artistul folosește culori care îți transmit bucurie și forță. Lucrările lui Dragoș Morărescu transmit iubire: a iubit viața și arta cu patimă, asta poți înțelege.

În ultima sală de expoziții a Galeriei Romane intri într-o altă lume. Cu desene suave și, uimit, descoperi câteva sculpturi delicate, de o frumusețe răpitoare. Acestea sunt lucrările Irinei Codreanu, sculptorița, mătușa lui Dragoș Morărescu și… eleva lui Constantin Brâncuși. Alături de alți doi artiști, Irina a fost printre primii sculptori din lume care și-au extras seva creației direct de la sursa nașterii sculpturii moderne. Lucrările ei îți dau un sentiment de liniște, de familiaritate și de bucurie. Chiar sunt frumoase, perfecte…

Sunt mai mulți pictori într-unul

Soția pictorului Dragoș Morărescu, Valeria Morărescu, ne luminează de ce artistul a avut mai multe moduri de a aborda lucrările sale. De ce trăiești cu impresia că sunt mai mulți pictori într-unul. „Dragoș nu a avut un maestru, el a făcut arhitectura, pentru că așa a dorit tatăl lui. Mătușa lui, Irina Codreanu, care era în Franța, îi trimitea reviste cu expozițiile de la Paris, de la Londra”. Astfel că „Dragoș Morărescu a fost influențat de marii pictori, l-a adorat pe Picasso, – ceea ce se vede, pe Matisse; era înnebunit de tot ce era nou, nu îi plăcea clasicul. Era ieșit din tipare.

La Școala de arte frumoase era un chin pentru el să lucreze după modele cerute de profesor. Mereu încerca, intervenea să fie altfel. Arhitectura i s-a imprimat undeva în subconștient. Totdeauna căuta, schița, încerca; se vede în aceste desene cum caută piciorul și mâna să fie într-o paralelă, apoi un triunghi…”. Printre nuduri și case se află o lucrare în care apar câteva fețe bonome, care te fac să zâmbești. „Mergea pe la talcioc și acolo erau saltimbanci, care jucau un fel de spectacol destul de rustic. I-a plăcut foarte mult; i s-a părut că sunt magii lui Iisus Hristos. L-au fascinat”.

În aceeași sală este expusă o lucrare care te suprinde și ea. Poetul doctor Vasile Voiculescu – Magul. „La domnul Voiculescu se țineau întâlnirile de la Rugul Aprins, în care erau implicați foarte mulți intelectuali. Dragoș, tânăr artist, era și el acolo. Știind că a tradus Sonetele lui Shakespeare, Dragoș i-a propus să îi facă desenele la cartea de poezie, iar doctorul a acceptat. Apoi a făcut acest tablou, însă acesta nu l-a mai văzut. Doctorul Vasile Voiculescu l-a impresionat foarte mult. Era un om foarte slab din punct de vedere fizic, dar auzindu-l vorbind îl percepeai foarte puternic. Doar că nu era călugăr. Se vede aici frumusețea omului curat, pătruns de lumea din jur. Vedeți că are o coroană ca de împărat.

Parcă spune să nu treceți departe de aici. Poate fi o prăpastie… Aceasta este una dintre lucrările pe care le țin în casă. Multe din lucrările din expoziție sunt de la colecționari și le mulțumesc pentru faptul că au aceptat să le aducem aici”, spune Valeria. Dragoș Morărescu a fost un scriitor prolific și un mare iubitor și cercetător al cărții vechi românești „Era un om plin de viață, privirea lui exprimă multă forță, bucurie (se vede și în autoportretul cu himere). A publicat multe volume de poezie. Unele le-a scris în minte, când a fost în închisoare, unde a stat 6 ani. S-a ocupat de studiul cărții vechi românești, secolele 14 – 19… Eu am donat manuscrisul la Academia Română, dar până acum nu s-a publicat. Ar fi important să se publice studiul asupra gravurii. Ar fi o carte de referință pentru români. A făcut aproximativ 2000 de fotografii de pe cărțile vechi românești, am umblat împreună pe la toate mănăstirile”, zâmbește Valeria Morărescu. Despre perioada de detenție nu vrea să povestim.

Nici soțul său nu deschidea vreodată subiectul, dar știm că i s-a tras de la o poezie a unui poet considerat legionar, publicată în copilărie. În periplul prin expoziție ne oprim și în fața lucrării în care apare atelierul artistului. Mă gândesc că e un altfel de autoportret. Aici este laboratorul din care se nasc atâtea lumi, la fel de colorat și de viu.

Nepot și mătușă

Irina Codreanu trăia la Paris. Dragoș a fost de mai multe ori la ea. Mergea cu diapozitive să îi arate ce lucrează. Dar pictorul nu s-a gândit niciodată să rămână la Irina. „A spus că vrea să își construiască viața pe propriile picioare. Nu a regretat că nu a plecat din țară. Ar fi putut rămâne în America, de exemplu. După revoluție ar fi putut pleca. Dar am zis că va fi bine…”, spune cu o oarecare amărăciune Valeria Morărescu. Dragoș a avut 45 de expoziții personale. A avut succes aici. Ultima expoziție a fost în 2002, la Târgoviște. Irina a avut la rândul ei succes la Paris.

Ea fusese eleva lui Brâncuși, în jur de zece ani. Trăia acolo, avea viața ei, succesul ei. Era o lume … un high-life. Chiar dacă a învățat de la Brâncuși, are propriile linii, propria abordare. „Dragoș a fost un bărbat foarte frumos, l-am cunoscut la unchiul meu, când mergeam în vizită”. Din povestire reiese că a fost dragoste la prima vedere. Așa cum se întâmplă și cu cel care pătrunde în spațiile de expoziții ale Galeriei Romane: se îndrăgostește la prima vedere de arta lui Dragoș Morărescu și a Irinei Codreanu și simte că trebuie să revină de mai multe ori pentru ca bucuria să fie deplină.

Cu bucurie primesc și Emil Ene și Monica Andronic, galeriștii care, prin ceea ce fac la Galeria Romană, aduce în tenție, salvează, promovează ceea ce este românesc, profund, frumos. Expoziția este deschisă până la 1 februarie 2020, pe Bulevardul |Lascăr Catargiu, numărul 1, Piața Romană.

Expoziția este curatoriată de Vladimir Bulat, critic şi istoric de artă

„Surorile Irina și Lizica Codreanu au fost mătușile lui Dragoș Morărescu, acestea fiind surori cu mama lui Dragoș, Margareta (1900 -1986). Familia Codreanu a avut opt copii. Prima din cele amintite, sculptoriță, și cealaltă – dansatoare, au gravitat în mediile apropiate de avangarda artistică europeană a începutului de secol, și au frecventat cu regularitate atelierul lui Constantin Brâncuși, de la Paris.

Irina Codreanu (1896-1985) a urmat între 1915-1918 Academia de Belle-Arte din București. Din 1919 a frecventat cursurile Academiei de la Grande Chaumière, avându-l ca mentor pe Émile Antoine Bourdelle. Este prezentă cu lucrări în Galeria Națională a Muzeului Național al României. Este considerată o elevă și colaboratoare a marelui înnoitor al sculpturii moderne. Expoziția de față adună o selecție reprezentativă a operei grafice și sculpturale a Irinei Codreanu, lucrări care provin din colecții particulare. Sunt oferite spre desfătarea ochiului câteva sculpturi în material definitiv (piatră, bronz, ghips patinat), precum și un număr de desene de atelier, schițe și eboșe, arătând toate, deopotrivă, marea expresivitate a modelajului și a foarte bunei raportări la spațialitate și materialitate. (…) O retrospectivă cu operele artistei a fost organizată în 1968, la Sala Dalles din București, în care au figurat 26 de sculpturi și 22 de desene”, arată Vladimir Bulat.

***Primul scurtmetraj românesc ajuns pe lista scurtă la Premiile Oscar***

[F](https://evz.ro/author/florian-saiu) S 18 decembrie 2019, 11:40

„Cadoul de Craciun”, scurtmetrajul care a obținut în ultimul an peste 50 de premii la cele mai mari festivaluri internaționale de film, a ajuns pe lista de 10 scurtmetraje pentru câștigarea premiului Oscar.

Scurtmetrajul produs de Kinotopia, scris și regizat de Bogdan Mureșanu și care îi are ca protagoniști pe Ioana Flora și Adrian Văncică a reușit să obțină performanțe impresionante până în acest moment. Printre premiile câștigate se numără și: cel mai bun scurtmetraj in cadrul Premiilor Adademiei Europene de [Film](https://evz.ro/tag/film), marele premiu la Festivalul Clermont-Ferrand, unde au fost înscrise peste 9000 de producții și marele premiu la Palm Springs.

Bogdan Mureșanu – scenarist și regizor:

“Am primit vestea pe 16 decembrie, zi în care la Timișoara în urmă cu 30 de ani a început Revoluția Română și nu pot să nu văd aici un soi de destin al unui film care tratează tocmai această perioadă. Este o nouă recunoaștere care se acordă acum nu numai celor din echipa filmului, ci și cinematografiei române și marilor regizori care au făcut din ea un act cultural universal”

Ioana Flora: “Sunt recunoscătoare și fericită pentru că îmi dau seama, încă o data, că nici un demers cu adevărat autentic și valoros nu rămâne neobservat”

Adrian Văncică: “Sunt foarte bucuros că am reușit să ajungem până aici!  Mai trebuie să reușim pasul către cele cinci nominalizări și gata, mă duc la [OSCAR](https://evz.ro/tag/oscar), fac două poze cu sau fără statuetă, mă întorc și ies la pensie povestind despre asta :))) Ce să fac? O iau și eu mai în glumă, că dacă o iau în serios îmi pleacă mintea cu sorcova”

Nominalizările pentru cea de a 92-a ediție a Premiilor Academiei Americane de Film (Premiile Oscar) vor fi anunțate pe data de 13 ianuarie, iar decernarea premiilor se va desfăsura pe data de 9 februarie 2020 în cadrul prestigioasei ceremonii care va avea loc în Los Angeles.

***Noi picturi ale Părintelui Arsenie Boca, descoperite într-o capelă din Sibiu. Două fresce impresionante cu Maica Domnului și Mântuitorul cu copiii***

V R 18 decembrie 2019, 05:49

Două fresce impresionante descoperite la Sibiu ar putea să-i aparțină Părintelui Arsenie Boca, mare duhovnic al ortodoxiei și fost deținut politic, propus spre canonizare de Mitropolia Ardealului. Hotărârea, acceptată de Sfântul Sinod al Bisericii Ortodoxe Române, este în curs de analizare de către o Comisie specială.

Cele două fresce se află în capela „Sfântul Apostol Andrei” din incinta Grupului Şcolar de Construcţii şi Arhitectură „Carol I” și o înfățișează pe Maica Domnului cu Pruncul Iisus în brațe pe tronul împărătesc și scena „Lăsaţi copiii să vină la Mine”. Capela liceului, transformat în „Școala Normală”, a fost închisă după instaurarea regimului bolșevic sovietic și redeschisă de abia în 1990 la inițiativa Mitropolitului basarabean Antonie Plămădeală.

Deși lucrarea este atribuită în acte profesorului Costin Petrescu, este știut că sub îndrumarea acestuia absolventul de Arte Frumoase [Arsenie](https://evz.ro/tag/arsenie) [Boca](https://evz.ro/tag/boca) a pictat scena intrării lui Mihai Viteazul în Alba Iulia de pe cupola Ateneului Român. Perioada de lucru corespunde de asemenea: capela de la Sibiu a fost pictată în 1938, iar pictura monumentală a Ateneului a fost realizată între 1934 și 1939. Mai presus de toate stă însă stilul inconfundabil al Părintelui [Arsenie Boca](https://evz.ro/tag/arsenie-boca), care se regăsește în pictura abisdei altarului Bisericii Sfântul Elefterie cel Nou din București cu Maica Domnului și „Iisus în zeghe” sau la cunoscuta Biserică de la Drăgănescu.